
Átmenetifémekkel módosított Cd 0,5Zn0,5S fotokatalizátor hidrogénfejlesztő hatékonyságának vizsgálata

Kulcsszavak: CdS, ZnS, heterogén fotokatalízis, hidrogén fejlesztés
A globális éghajlatváltozás és az energiahiány miatt napjainkban egyre nagyobb figyelmet fordítanak környezetbarát energiaforrások felfedezésére és kihasználására. Kézzelfogható megoldást jelenthet a napenergia, mivel az emberiség energiaszükségletének többszöröse érkezik a Földre napsugárzás formájában. Másik ígéretesnek tűnő energiahordozó a hidrogén. Előnyei közé tartozik, hogy elégetése során nem keletkezik CO2, illetve a többi fosszilis energiahordozóhoz képest jelentősen nagyobb energiasűrűséggel rendelkezik. Ennek a két energiaforrásnak az előnyös tulajdonságait ötvözi a heterogén fotokatalízissel történő hidrogénfejlesztés. Különös figyelmet élvez a szulfid alapú katalizátorok fejlesztése, amelyekkel kénhidrogént, vagy annak oldatát lehet nagy hatékonysággal lebontani.
Munkám során CdxZnxMn1-2xS katalizátorokat állítottam elő, majd ezeket különböző fémekkel módosítottam, impregnálással. Több különböző módszerrel állítottam elő alapkatalizátorokat, elsősorban a leválasztási technikát változtatva. Ezután impregnálásos módszerrel felületmódosítást hajtottam végre. Tavalyi eredményeim alapján Ni(II) és Co(II) ionokat használtam erre a célra. Vizsgáltam a maximális hatékonysághoz szükséges segédkatalizátor mennyiséget, illetve a két fémet együttesen is alkalmaztam szinergikus hatás elérése reményében. Mangán tartalmú alapkatalizátorokat is állítottam elő különböző körülmények között. A kutatómunka során bevilágítási kísérleteket végeztem, ahol Na2S-ot és Na2SO3-ot tartalmazó oldatot használtam áldozati reagensként. Ekkor a hidrogénfejlődés sebességét mértem az idő függvényében. A katalizátorok szerkezetét SEM és XPS mérésekkel vizsgáltam.
Leghatékonyabbnak a Ni(II)-vel módosított katalizátorok bizonyultak, de a Co(II)-vel impregnált minták is ígéretes eredményt hoztak. Többszöri bevilágítás után is növekvő hidrogénfejlesztő sebességet mutattak. A két fém szinergikus hatásának maximális kihasználása további méréseket igényel. A mangántartalmú katalizátorok nem hoztak kiemelkedő eredményt és levegő hatására instabilnak bizonyultak, hatékonyságuk növelésére a kutatócsoport többi tagja végez vizsgálatokat.



